На основу члана 41а став 2. Закона о заштити природе („Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ ПРЕДЕЛА ИЗУЗЕТНИХ ОДЛИКА „ПЛАНИНА ЦЕР”

Члан 1.

Планина Цер као најистуренија острвска планина јужног обода Панонског басена, са највишим врхом Шанчина (689 m), ставља се под заштиту и проглашава заштићеним подручјем под именом „Планина Цер”, као природно добро међународног, националног, односно изузетног значаја и сврстава се у Ι категорију заштите, као Предео изузетних одлика (у даљем тексту: Предео изузетних одлика „Планина Цер”).

Члан 2.

Предео изузетних одлика „Планина Цер”, ставља се под заштиту како би се: очувало 413 биљних таксонa, од којих 131 врста има национални и међународни значај, и то крвавац (*Hypericum androsaemum*), пет врста орхидеја (заврата бела *(Cephalanthera longifolia)*, калужђарка *(Epipactis helleborine),* остружница, шиљореп *(Limodorum abortivum)*, каћунак, салеп *(Orchis morio)* и вимењак *(Platanthera bifolia)),* 29 врста дрвећа, од чега је 12 са списка реликтних, ендемичних, ретких и угрожених; ксеротермне климатогене заједнице храстова (сладун *(Quercus farnetto)*, цер *(Quеrcus cerris)*, китњак *(Quercus petraea)* и граб *(Carpinus bеtulus)),* седам врста водоземаца (шест врста строго заштићене) и осам врста гмизаваца (четири врсте строго заштићене: даждевњак *(Salamandra salamandra)*, алпски мрмољак *(Ichthyosaura alpestris)*, барска корњача *(Emys orbicularis)*, белоушка *(Natrix natrix)*, рибарица *(Natrix tessellata)* и др.), специфичне степске врсте (пољска волухарица *(Microtus arvalis)*, зец *(Lеpus еurоpаеus)* и ласица *(Vulpes vulpes))* и идентификовано је као међународно значајно подручје за птице IBA017 *(Important Bird Area)* са најзначајнијим врстама: сеоски детлић *(Dendrocopos syriacus)*, шумска шева (*Lullula arborea*), руси сврачак *(Lanius collurio)*, ћук (*Otus scops*), зелена жуна (*Picus viridis*) и средњи детлић (*Leiopicus medius*).

Планина Цер је настала утискивањем палеозојских гранитних стена у околну масу током доњег перма, а интензивни магматизам у том периоду довео је и до метаморфизма околних стена.

Подручје планине Цер одликује велики историјски значај и везује се за Први светски рат и евидентирани су споменици културе од посебног културног значаја: комплекс манастира Радовашница, Археолошко налазиште Коњуша, Археолошко налазиште Тројанов град, Археолошко налазиште Видојевица и Археолошко налазиште Косанин град.

Члан 3.

Предео изузетних одлика „Планина Цер”, се налази у северозападној Србији, представља најистуренију острвску планину јужног обода Панонског басена и обухвата град Лозницу са катастарским општинама Доњи Добрић, Јадранска Лешница, Јошева, Каменица, Лешница, Милина, Ново Село, Текериш, Трбосиље и Чокешина и град Шабац са катастарским општинама Бела Река, Десић, Двориште, Петковица, Радовашница и Румска.

Предео изузетних одлика „ Планина Цер” износи 6.259, 62 hа, од чега је 3.883,04 hа (62,03%) у државном власништву, 1.567,11 hа (25.04%) у приватном власништву и у јавном власништву, 809, 47 hа (12.93%), од чега је II степеном обухваћено 24,64% и III степеном 75,36% укупне површине подручја Предела изузетних одлика „ Планина Цер”.

Опис границе и графички приказ Предела изузетних одлика „ Планина Цер”, дати су у Прилогу – Опис границе и графички приказ Предела изузетних одлика „Планина Цер”, који је одштампан уз ову уредбу и чини њен саставни део.

Члан 4.

На подручју Предела изузетних одлика „Планина Цер”, утврђују се режими заштите II и III степена.

Режим заштите II степена, укупне површине 1.542,54 ha, односно 24,70% површине Предела изузетних одлика „Планина Цер”, обухвата следеће локалитете:

1) „Видојевица”, налази се на територији града Лознице (КО Лешница, КО Ново Село, КО Јадранска Лешница и КО Доњи Добрић), површина овог локалитета износи 240,13 ha;

2) „Гребен Цера”, налази се на територији града Лознице (КО Чокешина и КО Милина) и града Шапца (КО Петковица, КО Бела Река и КО Радовашница), површина овог локалитета износи 947,43 ha;

3) „Косанин град”, налази се на територији града Лознице (КО Милина), површина овог локалитета износи 44,74 ha;

4) „Тројанов град–Коњуша, налази се на територији града Лознице (КО Трбосиље) и града Шапца (КО Десић и КО Двориште), површина овог локалитета износи 310,24 ha.

Режим заштите III степена, укупне површине 4.717,08 ha, односно 75,30% површине Предела изузетних одлика „Планина Цер”, обухвата преостали део заштићеног подручја који није обухваћен режимом заштите II степена.

Члан 5.

На подручју Предела изузетних одлика „ Планина Цер”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су као такве утврђене чланом 35. Закона о заштити природе, на површинама на којима је утврђен режим заштите III степена, забрањује се и:

1. промена намене шумског и водног земљишта;
2. експлоатација минералних сировина, као и на удаљености 2 km од заштићеног подручја;
3. експлоатација минералних сировина у зонама непосредне и уже заштите изворишта водоснабдевања, на подручјима или у близини подручја намењеног туризму, на подручју или у близини заштићене околине непокретних културних добара;
4. измена морфологије терена, односно извођење радова који би могли да униште или наруше геоморфолошке и хидролошке карактеристике подручја;
5. превођење вода и измена хидродинамичких карактеристика и режима потока и река, као и сви други радови и интервенције које могу утицати на измену хидролошког режима подземних и површинских вода;
6. изградња хидротехничких објеката (брана–акумулација), преграђивање и регулација водотока, као и изградња (малих) хидроелектрана на водотоцима;
7. изградња септичких јама пропусног типа и свако испуштање отпадних и осочних вода у водоток и земљиште;
8. изградња објеката за рециклажу и спаљивање отпада и образовање депонија отпада;
9. уништавање и сакупљање строго заштићених и заштићених биљних и животињских врста, осим врста које су предмет Правилника о проглашењу и заштити строго заштићених и заштићених дивљих врста биљака, животиња и гљива („Службени гласник РС”, бр. 5/10, 47/11, 32/16 и 98/16);
10. узнемиравање фауне и сакупљање јаја;
11. уношење инвазивних алохтоних врста флоре и фауне у природне екосистеме;
12. чиста сеча шума, осим у случајевима прописаним Законом о шумама;
13. сеча појединачних старих стабала, импозантних дендрометријских карактеристика значајних за очување биодиверзитета и културног наслеђа;
14. ложење ватре осим на местима одређеним за ту намену.

Радови и активности ограничавају се на:

1. узимање петролошког и палеонтолошког материјала за потребе научних истраживања;
2. каптирање извора, изградња водозахвата, бушотина или издвојених објеката за потребе водоснабдевања оближњих сеоских домаћинстава (насеља), тако да се не угрожавају темељне вредности заштићеног подручја;
3. мере неге шума и шумских култура у свим фазама развоја, као и све активности које се изводе у циљу природног и вештачког обнављања и оснивања нових шума;
4. одржавање, реконструкцију и изградњу шумских путева у циљу противпожарне заштите или за друге потребе редовног одржавања и газдовања шумама;
5. начин газдовања прописан планским документима из области шумарства;
6. начин газдовања на површинама на којима се истраживањима потврди присуство строго заштићених и заштићених дивљих биљних и животињских врста које су ретке и угрожене и за које су потребне додатне мере заштите у оквиру посебних услова заштите за дате врсте и њихова станишта.

Члан 6.

На подручју Предела изузетних одлика „Планина Цер”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. изградња индустријских, металуршких и рударских објеката;
2. изградња инфраструктурних објеката електронских комуникација (антенска постројења, радио телевизијских предајника, предајници мобилне телефоније, као и других објеката високоградње који нарушавају визуелни интегритет простора);
3. изградња надземних и подземних линијских инфраструктурних објеката (електроенергетски водови, жичаре и сл.);
4. изградња енергетских објеката (ветрогенератори, соларни панели и др.);
5. изградња викендица и других породичних објеката за одмор;
6. изградња јавних скијалишта;
7. извођење геолошких истраживања која подразумевају израду истражних објеката (бушотина, раскопа, бразди, истражних етажа, као и израда подземних рударских просторија);
8. исушивање локалних бара и мањих водених површина;
9. чиста сеча шума, осим у случајевима прописаним Законом о шумама;
10. извођење радова који би довели до прекида склопа састојине и који би могли утицати на стабилност састојине;
11. одношење стеље, лисника и земљишта са површина под шумама;
12. фрагментација шумског комплекса;
13. постављање табли и других обавештења на стаблима;
14. неконтролисано сакупљање лековитог биља;
15. уништавање гнезда птица;
16. сакупљање, оштећење, хватање, убијање и узнемиравање свих врста биљака и животиња наведених у правилнику којим се прописује проглашење и заштита строго заштићених и заштићених дивљих врста биљака, животиња и гљива;
17. сакупљање и стављање у промет свих врста биљака и животиња одређених уредбом којом се утврђује стављање под контролу коришћења и промета дивље флоре и фауне;
18. у периоду гнежђења од 1. марта до 15. јула масовни видови туризма, као што су џипијаде, enduro moto cross, велика окупљања концертног типа са изворима буке која могу негативно да утичу на дивље врсте и њихова станишта, као и друге активности које доводе до деградације и угрожавања птица и њихових станишта;
19. формирање мрциништа.

Радови и активности ограничавају се на:

1. традиционално коришћење камена, глине и другог материјала за локалне потребе;
2. узимање петролошког и палеонтолошког материјала за потребе научних истраживања;
3. извођење хидрогеолошких истраживања;
4. спровођење активности у оквиру научноистраживачких радова и праћење природних процеса;
5. каптирање извора за потребе водоснабдевања локалног становништва;
6. формирање шумских и пољопривредних монокултура;
7. обављање свих радова у складу са основним шумарским принципима, односно газдовање шумама и шумским земљиштем у складу са плановима и основама газдовања шумама;
8. мере гајења шума усмерене на побољшање, унапређење и стабилност шумских екосистема;
9. постепено довођење састојина у оптимално стање, које ће у потпуности користити потенцијалне могућности станишта;
10. извођење хитних и неопходних санационих шумских радова након акцидентних ситуација приликом ветролома, ветроизвала, снеголома, снегоизвала, пожара, каламитета, односно пренамножења штетних организама (инсекти, биљне болести и др.);
11. помагање природном подмлађивању путем мера неге и припрема земљишта у години пуног урода семена;
12. очување ивице шуме;
13. примену одговарајућих биолошких мера против фитопатолошких и ентомолошких обољења шума;
14. спровођење одговарајућих мера противпожарне и противерозионе заштите;
15. активности везане за унапређење популације ретких и угрожених биљних и животињских врста;
16. контролисану посету у образовне, рекреативне и општекултурне сврхе;
17. активности на одржавању прогала, тако што се ови делови не смеју преводити у шикаре, шибљаке и шуме јер су значајне за одређене врсте птица као што је нпр. шумска шљука *Scolopax rusticola* нарочито у долини Беле реке и Милошевице;
18. примену хемијских средстава на употребу вештачких ђубрива на обрадивим површинама, а за хемијска средства за заштиту биља, односно заштиту шума уз сагласност министарства надлежног за послове заштите животне средине (у даљем тексту: Министарство);
19. лов и друге редовне мере корисника, усмерене ка узгоју, заштити и коришћењу дивљачи, на активности које се одвијају према планским документима (ловне основе);
20. активност газдовања буковим шумама на локалитетима Кумовац и Добра вода како се не би нарушила равнотежа услова који погодују очувању врсте крвавац *Hypericum androsaemum*;
21. хортикултурно уређење и постепена замена декоративних старих јединки дендрофлоре врстама које су аутохтоне, према пројектно-техничкој документацији (у дворишту манастира Радовашница);
22. изградња објеката туристичког смештаја, угоститељства, туристичке инфраструктуре на изградњу мањих објеката за презентацију природних и културних вредности или објеката у традиционалном стилу;
23. изградња објеката саобраћајне, енергетске и комуналне инфраструктуре, стамбених и економских објеката пољопривредних и шумских газдинстава, и то на објекте који не утичу негативно на повољнији положај животињских или биљних врста, њихових станишта, природних вредности и лепоту предела;
24. изградња објеката за конвенционално гајење домаћих животиња и дивљачи у оквиру постојећих сеоских домаћинстава.

Члан 7.

Предеo изузетних одлика „Планина Цер” поверава се на управљање Јавном предузећу „Србијашуме” (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 8.

Очување, унапређење, одрживо коришћење и приказивање природних и других вредности Предела изузетних одлика „Планина Цер” спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 9.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана ближе се утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Планина Цер”.

Правилник из става 1. овог члана објављује се у „Службеном гласнику Републике Србије”.

Члан 10.

Управљач је дужан да на прописан начин обележи Предео изузетних одлика „Планина Цер”, његове спољне границе и границе површина, односно локалитета са режимом заштите II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Предела изузетних одлика „Планина Цер”, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 11.

Управљач ће у року од две године од дана ступања на снагу ове уредбе израдити софтверско решење о природним и створеним вредностима, непокретностима, активностима и другим подацима од значаја за управљање Пределом изузетних одлика „Планина Цер”.

Члан 12.

Управљач може прогласити рибарско подручје у оквиру граница Пределa изузетних одлика „Планина Цер”, на основу претходно прибављене сагласности министра надлежног за послове животне средине, у складу са законом којим се уређује заштита и одрживо коришћење рибљег фонда.

Члан 13.

Висину накнаде за коришћење Предела изузетних одлика „Планина Цер”, својим актом утврђује управљач, у складу са законом којим се уређују накнаде за коришћење јавних добара.

Члан 14.

Управљач је дужан да у у року од шест месеци од дана ступања на снагу ове уредбе, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја.

Члан 15.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 16.

Средства за спровођење Плана управљања Пределом изузетних одлика „Планина Цер”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 17.

Плански документи, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Предела изузетних одлика „Планина Цер”, усагласиће се са Просторним планом Републике Србије, овом уредбом и Планом управљања из члана 8. ове уредбе.

Плански документи, планови, програми и основе из става 1. овог члана, доносе се уз претходну сагласност министра надлежног за послове заштите животне средине.

Члан 18.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-5735/2023

У Београду, 29. јуна 2023. године

В Л А Д А

ПРЕДСЕДНИК

Ана Брнабић, с.р.